Doamne din șase comunități sibiene au preparat prăjituri, ca să strângă fonduri pentru o femeie în criză de sarcină și pentru alte mame care au nevoie de sprijin material.
"Suntem în luna vieții și ne dorim cu atât mai mult să implicăm comunitatea în a susține concret viața, în a face un gest concret spre a ajuta o mămică", a declarat dr. Iulia Maria Rădeanu, fondatoarea și președinta Asociației Generații Iubite și Ocrotite, organizația care a inițiat campania de strângere de fonduri.
"Deși a stat pe banca de așteptare pentru a face avort, în urma consilierii, ea a ajuns la concluzia că viața este dar de la Dumnezeu și trebuie să îi acorde dreptul."
Asociația a organizat o colectă în care a implicat, cu ajutorul preoților parohi, doamne de la bisericile Sf. Treime și Sf. Nicolae din Cisnădie și de la trei parohii din Sibiu: Iosefin I Iosefin II și "Sf. Împ. Constantin și Elena" IV.
În perioada 3-17 martie, doamnele au organizat târguri caritabile de prăjituri la aceste parohii.
Fondurile obținute vor fi folosite pentru achiziționarea de lapte praf, scutece, haine pentru bebeluși și chiar pătuțuri, și cărucioare. Acestea o vor ajuta atât pe mama care a renunțat la avort, cât și pe alte femei însărcinate sau mame singure care au nevoie de sprijin.
Sprijin pentru mame
Asociația Generații Iubite și Ocrotite acordă sprijin material femeilor care aleg să aducă pe lume o nouă viață, chiar dacă se află într-un moment dificil al existenței lor.
Membrele asociației consiliază gratuit viitoarele mame, încurajându-le să își aducă pe lume copiii, și le asigură tot sprijinul emoțional și material de care au nevoie în acest scop înainte și după naștere.
O mare parte dintre membrii și voluntarii asociației fac parte din Corul de Tineri al Bisericii Sf. Nicolae din Cisnădie, județul Sibiu, care este coordonat de doamna preoteasă prof. Ramona Broscățeanu.
Foto credit: Mitropolia Ardealului
Urmărește-ne pe Telegram: t.me/basilicanews